**NAVODILA PRIJAVITELJEM ZA IZDELAVO PRIJAVE**

1. Predmet razpisa

Predmet razpisa je sofinanciranje projektov za spodbujanje novih možnosti za razširjanje kakovostnih avdiovizualnih in kinematografskih del za leto 2023. Do sofinanciranja so upravičeni projekti, ki v celoti ali pretežno vključujejo slovenske celovečerne in kratke igrane, animirane in dokumentarne filme za distribucijo na ozemlju Republike Slovenije.

1. Pogoji sodelovanja

Na javni razpis se lahko prijavijo:

* pravne osebe ali samostojni podjetniki, ki so v Republiki Sloveniji registrirani za kinematografsko dejavnost in/ali distribucijo filmov najpozneje na dan objave razpisa v Uradnem listu RS do vključno sklenitve pogodbe ter za ves čas trajanja pogodbe;
* prijavitelji s projektom, ki v celoti ali pretežno vključuje slovenske celovečerne in kratke igrane, animirane in dokumentarne filme za distribucijo na ozemlju Republike Slovenije, pri čemer je do sofinanciranja upravičen le tisti del, ki vključuje slovenske filme.

Prijavitelj mora imeti:

* oblikovan katalog kakovostnih del, kot je opredeljeno v točki 4.1 javnega razpisa,
* zagotovljene avtorske pravice za distribucijo filmov,
* načrt promocije filmov,
* zagotovljeno tehnološko infrastrukturo za distribucijo in dostopnost filmov.

Na razpisu ne morejo kandidirati:

– prijavitelji, ki so na dan objave razpisa v stečajnem postopku, postopku prisilne poravnave ali likvidacije ali so podjetja v težavah in prejemajo pomoč za reševanje in prestrukturiranje;

– prijavitelji, ki na dan prijave na razpis niso izpolnili pogodbenih obveznosti iz preteklih let do ministrstva ali imajo neurejena pogodbena razmerja po lastni krivdi ali neporavnane obveznosti z ministrstvom in njegovimi posrednimi proračunskimi uporabniki (na primer Slovenski filmski center, javna agencija Republike Slovenije, Filmski studio Viba film Ljubljana, Arhiv Republike Slovenije in podobno);

– prijavitelji, ki imajo zapadle neplačane davčne in druge obveznosti do Republike Slovenije in občine.

Prijavitelji, katerih delovanje je v večinskemu delu financirano z javnimi sredstvi, se na razpis ne morejo prijaviti in niso upravičene osebe.

Za izpolnjevanje navedenih pogojev prijavitelj poda ustrezno izjavo, ki je del razpisne dokumentacije.

1. Upravičeni stroški

Upravičeni stroški so:

* stroški licence in stroški nadomestil za uporabo del,
* stroški tehnične obdelave filmov,
* stroški promocije filmov,
* stroški dela,
* režijski in materialni stroški (stroški elektrike, ogrevanja, telefona, vzdrževanja, administracije, pisarniški stroški), ki so nastali v povezavi z izvedbo projekta in obsegajo do največ 25 odstotkov celotnih stroškov projekta v času izvedbe projekta do dokončanja projekta.

Med upravičene stroške ne spadajo:

* strošek DDV, razen v višini neuveljavljenega odbitka,
* stroški investicijske nadgradnje in stroški nabave osnovnih sredstev ter programske opreme.

Zaprošeni znesek sofinanciranja projekta ne sme preseči 50 odstotkov vseh predvidenih stroškov, upoštevaje predvidene prihodke iz deleža od distribucije. V okviru skupne vrednosti projekta skupna višina proračunskih in drugih javnih sredstev ne sme preseči 70 odstotkov vseh predvidenih stroškov.

Kot dokazilo o nastanku stroška je potrebno priložiti verodostojna dokazila in listine o nastanku stroška (kopije računov, kopije pogodb – kopije morajo biti označene s »kopija je enaka originalu«) ter izplačil, ki so neposredno povezani z izvedbo projekta.

V obračunski dokumentaciji prijavitelj prikaže vse stroške, potrebne za izdelavo projekta, in na verodostojnih dokazilih prikaže odstotek, s katerim je povezana višina financiranja ministrstva. Prijavitelj je dolžan voditi prihodke in odhodke izvedbe projekta po načelu stroškovnega računovodstva.

Vsako dokazilo mora biti opremljeno tako, da je iz njega razvidna neposredna povezava z izvedbo projekta. Za vsak strošek, pri katerem ministrstvo ob pregledu zahtevka za izplačilo ne najde neposredne povezave med nastankom stroška in izvedbo projekta, ne glede na to, ali ta dejansko obstaja, lahko ministrstvo od prejemnika sredstev zahteva dodatna pojasnila ali izjavo, ki dokazujejo nastanek stroška za izvedbo projekta. V primeru, da kljub pojasnilu ali izjavi neposredna povezava ni razvidna, si ministrstvo pridrži pravico, da stroška ne prizna.

1. Prijava projekta

Vloga se izdela v pisni obliki na priloženih obrazcih v enem izvodu.

Vloga mora biti sestavljena tako, da bo imela vse sestavine, potrebne za popolnost. Obrazce, izjave in priloge v vlogo razporedite po vrsti, kot so navedeni po vrstnem redu na prijavnem listu.

Vloga v pisni obliki mora biti vezana na način, ki onemogoča neopazno odstranjevanje ali dodajanje dokumentov (npr. vezana, ročno izpisani št. strani na posameznih listih vloge, parafa prijavitelja na vsaki strani vloge).

V primeru kakršnihkoli težav pri izpolnjevanju obrazcev, se prosimo obrnite na skrbnico razpisa po telefonu: (01) 369 59 78 ali po elektronski pošti: irena.ostrouska@gov.si.

Opis posameznih obrazcev:

Izpolnite Prijavni list in vanj vpišite:

* Točen naziv, naslov in pošto prijavitelja (to bo tudi naslov, na katerega boste prejemali vso uradno pošto v zvezi s tem javnim razpisom).

Izpolnite Obrazec 1 in vanj vpišite:

* Naziv prijavitelja, naslov oz. naziv projekta
* Navedite celotni predračun projekta, zaprošeno višino sofinanciranja ministrstva in jo utemeljite.

V finančnem načrtu (obrazec 2) vpišite:

* Višino deleža prijavitelja, višino deležev državnih proračunskih sredstev z navedbo ministrstva, višino deleža lokalne skupnosti, višino javnih sredstev višino delež EU
* Predvidene prihodke s specifikacijo navedite pod »delež drugih virov«.

V rekapitulaciji finančnega predračuna (obrazec 3) vpišite stroške, ki so glede na sklop, na katerega prijavljate projekt, navedeni kot upravičeni stroški. Postavke prikažite v bruto in neto vrednosti. Pri izračunu stroškov dela bodite kolikor se da natančni in upoštevajte, kateri stroški niso upravičeni stroški in v katerem obdobju lahko stroški nastanejo, glede na terminski plan izvajanja projekta.

V obrazec št. 4 vpišite predstavitve predloga kot celoto in po posameznih vsebinskih sklopih.

V obrazec št. 5 vpišite seznam vključenih del z navedbo naslovov, režiserjev, producenta in letnice produkcije.

Obvezne izjave od 1 do 11 morajo biti pravilno izpolnjene, podpisane in žigosane s strani zakonitega zastopnika prijavitelja oz. s strani pooblaščene osebe.

**Vzorec pogodbe**

Vzorec pogodbe preberite in **parafirajte** na vsaki strani, ni pa je potrebno izpolnjevati.

S parafo potrdite, da ste bili vnaprej, ob prijavi, seznanjeni s pogodbenimi določili. Pogodba bo dejansko podpisana v primeru, če bo projekt sprejet v sofinanciranje. V tem primeru bo opremljena z dejanskimi konkretnimi podatki, ki so v vzorcu puščeni prazni (kot npr. naslov projekta, pogodbeni znesek itd.). Pogodba je le vzorčna in ministrstvo si pridržuje pravice, da pogodbo pred podpisom ustrezno dopolni ali spremeni. Izbrani prijavitelj na razpis ima pravico podpis pogodbe, v primeru sprememb, ki bi bile zanj nesprejemljive, zavrniti. To mora prijavitelj storiti pisno. V kolikor prijavitelj zavrne podpis pogodbe, se šteje, da je odstopil od vloge.

**Izpisek iz poslovnega registra Republike Slovenije (neobvezno)**

V primeru, da razpolagate z izpiskom iz poslovnega registra Republike Slovenije, ki ni starejši od 30 dni, ga prosimo, zaradi pospešitve postopka priložite. V kolikor izpiska iz poslovnega registra ne boste priložili, ga bo ministrstvo iz uradnih evidenc pridobilo po uradni dolžnosti. IZPISEK IZ POSLOVNEGA REGISTRA NI OBVEZNA PRILOGA.

V primeru, da je prijavitelj društvo ali javni zavod, prosimo, da zaradi pospešitve postopka, priložite akt o ustanovitvi.

**Rok za oddajo vlog**

Rok za oddajo vlog je 3. april 2023. Naslov za oddajo vlog je: **Ministrstvo za kulturo RS, Maistrova 10, Ljubljana.** Vloge morajo biti oddane v zaprti ovojnici, na prednji strani označene s pripisom:NE ODPIRAJ – Javni razpis za sofinanciranje projektov za spodbujanje novih možnosti za razširjanje kakovostnih avdiovizualnih in kinematografskih projektov za leto 2023 – JPR-NMA-23. Na zadnji strani ovojnice je potrebno navesti popolni naslov prijavitelja.

Vloge, ki ne bodo poslane ali predložene do zadnjega dne razpisnega roka v času uradnih ur, ki so objavljene na spletni strani <http://www.mk.gov.si>, oziroma priporočeno oddane na pošti zadnji dan razpisanega roka, se bodo štele za prepozne in bodo zavržene.